OTADUI BITERI (EAJ, 2014-11-20):
Bai, eskerrik asko presidente andrea. Lehendakaria, sailburuok, legebiltzar kideok arratsalde on denoi.
Berriro ere, esan den moduan, 2008ko urteko instrukzio irizpide daukagu gizarte klausulei buruz eta gaurkoan gai konkretu bat, kontratu erreserbak, hain zuzen ere. Guztiok dakigu mota honetako tresnen bidez zailtasun gehien dituzten pertsonen laneratzea bultzatu nahi dela, eta horregatik betebehar zehatz ezarri egiten zaio Gobernuari eta berak egindako kontratuen zati bat erreserbatu egin behar du hiru enpresa mota desberdinentzat. Zeintzuk diren hiru enpresa mota horiek esanda dagoenez, ez ditut errepikatuko.
Nire aurretik berba egin duzuenok jadanik gogorarazi dizkiguzue zeintzuk diren jarraibidearen nondik norakoak eta zein den bertan ezarritako mekanismoa, beraz, ni ez naiz horretan luzatuko.
Nik ez daukat inolako zalantzarik agian hitzez hitz ez, baina izpirituan bete egiten dela, Jaurlaritzak bete egiten duala nolabait instrukzioa, eta hori ikus dezakegu Jaurlaritzak Parlamentura bidalitako txosten baten, Maeztu jaunari bidalitako erantzun baten eta ikus dezakegu nola, adibidez, 2012. urtean 274.000 eurotako kontratuak esleitu zitzaizkiela mota honetako enpresei eta 2013. urtean 3.800.000 eurotako kontratuak esleitu zitzaizkiela mota honetako enpresei.
Ikus dezakezuenez moduan urte batetik bestera hobekuntza nabarmena izan da. Baina ez hori bakarrik. Enplegu eta Gizarte Politiketako Sailak baditu beste tresna batzuk, beste lanabes batzuk, arestian aipatutako kolektibo hauen laneratzea bultzatu eta laguntzeko eta tresna horiek dira, hain zuzen ere, dirulaguntza deialdi desberdinetan gauzatzen direnak. Zenbait gogoratuko ditugu.
Enplegurako zentro berezientzat zuzenduko kopurua lana sortu eta mantentzeko 30 milioi euro urtean. Laguntza unitateen deialdirako, dakizuen bezala, ekintza hau ezgaitasun handienak dituzten pertsonentzat zuzenduta daude, lerro honetan 4 milioi. Gizarteratze enpresentzat, 7 milioi euro.
Beraz, argi ikusten da Gobernuak eta Enplegu eta Gizarte Politiketako Sailak arreta berezia jartzen duela laneratzeko zailtasun handienak dituzten pertsonen laneratzea bultzatu eta laguntzeko.
Eta guzti hori, orientazioan edota lan eskaintza kudeaketan ematen zaizkien diru ordainak aipatu barik. Zeintzuk dira horiek? Gizarteratze enpresentzat ia 1.900.000 euro eta enplegurako zentro berezientzat, 1.200.000 euro baino gehiago.
Beraz, Zulaika andrea, Gobernuaren ardura gai honetan agerikoa da eta oso ondo islatzen duten orain eman ditudan zenbaki hauek.
Egia da bizitza honetako hainbat eta hainbat alor izaten ditugula hobetu beharrekoak eta hemen apaltasun eta umiltasun osoarekin aitortu behar dut, Gobernua sostengatzen duen taldeko kide bezala, ba arlo honetan badaukagula zer hobetzerik eta horretara zetorren, hain zuzen ere, gu gure taldeak aurkeztu zuen zuzenketa.
Iragarrita dago erdibidekoa sinatu dugula Alderdi Sozialistarekin eta Euskal Herria Bildurekin batera, eta gainontzeko taldeek esan dute akordio honetara gehituko direla. Beraz, eskerrak ematea eurei ere bai.
Ez daukat inolako zalantzarik hurrengoan gai hau lantzen dugunean edota txostena aztertzen dugunean Jaurlaritza zorionduko dugula, jaramon egiten diolako Parlamentu honek emandako edo egindako eskaerei, jakin badakidalako Gobernuak gai honi heltzeko konpromiso irmo eta serioa duela.
Eta bukatu baina lehen , Zulaika andrea, pentsatzen neban gonbidatu estelar bat ekarriko zenuela gaurko eztabaida honetara. Eta zein da gonbidatu estelar hori? Ba da Gipuzkoako Foru Aldundiak oraintsu onartu duen erosketa publiko sozialki arduratsuari buruzko foru araua. Eta eskatu behar dizut ia zalantza bat, daukadan zalantza bat argitu ahal didazun.
Irakurri dut foru arau horren 7.2. artikuluan ezarri egiten dela urtero aurrekontu orokorretako foru arauak ezarri beharko du kontratu erreserbatuetarako gordetako zenbateko ekonomikoa.
Ba aztertu egin dut Gipuzkoako Foru Aldundiaren aurrekontuen proiektua eta esan behar dizut ezinezkoa izan zaidala erreserbaren zenbateko hori aurkitzea.
Artikulu bakar bat aurkitu dut, kontratazio arloan, hartu beharreko neurriei buruz, Zazpigarren Xedapen Gehigarria, eta kontratu erreserbei buruz ezertxo ere ez da esaten Gipuzkoako Foru Aldundiak aurkeztu dituen aurrekontuetan.
Beraz, eskertuko nizuke esango bazenit, zeren seguramente ni baino informazio hobea izango duzu, zein den Gipuzkoako Foru Aldundiak 2015. ekitaldirako erreserbatu dituen kontratua, zeren eta behartuta dago, berak onartutako foru arau baten bitartez, erreserba hori egitera.
Esan mesedez zein den zenbateko hori, guztiok jakin dezagun edo bestela, aitortu zintzotasunez, Gipuzkoako Foru Aldundiak ez duela betetzen kontratu erreserbei dagokionez, legez, onartu behar duena. Beraz, eskertuko nizuke daukadan zalantza hori argituko bazenit.
Besterik ez eta eskerrik asko.